# Hug de Lacy

Hug de Lacy (c. 1176 - desembre de 1242) va ser un baró anglonormand fill d'una família arribada a Irlanda durant la conquesta normanda. Va ser el 1r comte d'Ulster.

## Biografia

Era fill d'Hug de Lacy, senyor de Meath, i de la seva primera esposa, Rosa de Monmouth. El seu pare (mort el 1186) va ser un dels barons que va acompanyar Enric II a Irlanda el 1171; va obtenir Meath en feu i va governar Irlanda com a virrei del sobirà. Amb la seva dona, Rosa de Monmouth, Hug va ser el pare de Gualter de Lacy (mort el 1241), que el va succeir com a senyor de Meath i va prendre part juntament amb Hug de Lacy en el conflicte que va oposar la seva família a Joan de Courcy, Senyor de l'Ulster.
Hugh de Lacy va ser durant un breu temps un col·laborador de Courcy a Leinster i Munster, però després de 1200 la rivalitat entre ambdós finalment va acabar en guerra i el 1203 Hug de Lacy va expulsar a Courcy del Comtat de Down i l'any següent el va fer presoner. El rei el va recompensar amb feus a l'Ulster i Connaght, que van ser confirmats per la carta del 29 de maig de 1205 que el nomenava comte. Va tornar a Irlanda amb autoritat virreial i va fer tot el possible, encara que sense gaire èxit, per obligar els O Neill de Tyrone a sotmetre's.
El 1207 va esclatar la guerra entre el comte d'Ulster i Fitz Henry, l'últim justicier. Aquest últim va portar el mateix rei Joan a Irlanda, on va expulsar el germà del comte, Gualter de Lacy, de Meath i va obligar el mateix comte a fugir de Carrickfergus a Escòcia.
Durant diversos anys el comte d'Ulster va participar en la Croada albigesa al Llenguadoc i no va tornar a Irlanda fins al 1221, moment en què es va aliar amb O Neill contra els anglesos. El 1226 les seves terres a l'Ulster van ser lliurades al seu germà Gualter, però li van ser restituïdes l'any següent; després d'aquesta data sembla haver servit fidelment al rei, sent més d'una vegada convocat a Anglaterra per donar els seus consells en els afers irlandesos. Va morir a l'Ulster, poc abans del 26 de desembre de 1242. Com que no li va sobreviure cap fill legítim, a la seva mort el títol de comte d'Ulster va tornar a la Corona.

## Núpcies i descendència

El seu primer matrimoni va ser amb Lescelina de Verdun (c. 1178 - 1234), filla de Bertram III de Verdun. Un dels seus fills, o possiblement un tercer que seria desconegut, va ser mort en combat l'any 1238. Junts van tenir dos fills i almenys tres filles:
* Gualter de Lacy (mort entre 1226 i 1242).
* Roger de Lacy (mort entre 1226 i 1242).
* Matilda de Lacy († 1281), casada amb David, baró de Naas.
* Una filla († 1253), casada amb Miles de Nangle.
* Rosa de Lacy († després de 1237), es va casar amb Alà de Galloway († 1234).
En segones núpcies es va casar amb Emelina, filla de Gualter de Ridelsford (o Ridelisford), un baró hiberno-normand. No van tenir descendència. Després de la seva mort, Emelina es va tornar a casar amb Esteve Longespée, fill de Guillem de Longespée, parent del rei Enric III d'Anglaterra.

## Referències

* 1 2 3 «Lords of Meath» (en anglès). Foundation for Medieval Genealogy. [Consulta: 28 març 2022].
* ↑ Handcock i Sweetman, 1875, p. 49.
* 1 2 3 4 5 6 7 8 9 10 11 Smith, 2004.
* ↑ Mac Ivor, 1960-1961, p. 76.

## Bibliografia

* Handcock, Gustavus Frederick; Sweetman, Henry Savage. Calendar of Documents Ireland (en anglès). vol. I. Longman & Company, 1875.
* Mac Ivor, Dermot «The Knights Templars in County Louth». Seanchas Ardmhacha: Journal of the Armagh Diocesan Historical Society, 4, 1, Data incorrecta, pàg. 72-91. DOI: https://doi.org/10.2307/29740721. JSTOR: https://www.jstor.org/stable/29740721.
* Smith, B. «Lacy, Hugh de, earl of Ulster (d. 1242)». A: Oxford Dictionary of National Biography (en anglès). Oxford University Press, 2004.